कालजयी यो गीत गाउँ, शहर, राजधानीका सडक चोकमा घन्किएको एक दशक अघि नै हो। यो गीतमा शहर रमाउँदै गर्दा सत्ता र सिंहासनमा थिए ज्ञानेन्द्र शाह महाराजाधिराजका रुपमा। अनि सडकमा थिए दलहरु र तिनका समर्थकहरु। सोही गीतिभाका बमोजिम व्यवस्था परिवर्तनको कार्यभार पूरा भएको पनि करिब दशक अघि नै हो। किनभने देशले शासकीय अभ्यासमा शाहवंशीय राजसंस्थालाई गोलमटोल रुपमा नै भएपनि विदाइ गरेर जननिर्वाचित राष्ट्रपतीय र कार्यकारी प्रधानमन्त्रीय प्रणालीसहितको संसदीय प्रजातान्त्रिक गणतन्त्रलाई संसदीय वैधानिकता दिएको २०६५ जेठ १५ मा नै हो।
